NEUVOSTON ASETUS (EY) N:o 992/95,

annettu 10 päivänä huhtikuuta 1995,

yhteisön tariffikiintiöiden avaamisesta ja hoidosta Norjasta peräisin olevien tiettyjen maatalous- ja kalastustuotteiden osalta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 113 artiklan,

ottaa huomioon komission ehdotuksen,

sekä katsoo, että

yhteisön ja Norjan välillä on tehty kirjeenvaihtona sopimus, joka on hyväksytty päätöksellä 86/557/ETY (1),

edellä mainittua sopimusta on muutettu tai täydennetty Euroopan talousalueesta tehdyllä sopimuksella ja kirjeenvaihtona Norjan kanssa tehdyllä kahdenvälisellä sopimuksella, joka on hyväksytty päätöksellä 93/737/EY (2),

edellä mainitun sopimuksen mukaan yhteisö on sitoutunut tietyin edellytyksin avaamaan yhteisön tariffikiintiöt vuosittain alennetuin tullein tai tulleitta tietyille tästä maasta peräisin oleville maatalous- ja kalastustuotteille; tariffikiintiöt olisi siten avattava kyseisille määrille ja samalla tarvittaessa täsmennettävä, mistä kiintiöiden käytön edellytyksistä olisi säädettävä; yksinkertaisuuden vuoksi olisi säädettävä, että komissio tekee tullikoodeksikomitean lausunnon saatuaan yhdistetyn nimikkeistön ja TARICin koodien muuttamisesta ja neuvoston päätöksistä johtuvien määrien, jaksojen ja kiintiöiden mukautusten vuoksi tähän asetukseen tarvittavat muutokset ja tekniset mukautukset,

sopimuksessa määrätään tariffikiintiöistä määräämättömäksi ajaksi; siksi asetusta olisi sen täytäntöönpanon tehokkuuden ja yksinkertaisuuden vuoksi sovellettava monivuotisesti,

olisi taattava kaikille yhteisön maahantuojille yhtäläinen ja jatkuva mahdollisuus käyttää mainittuja kiintiöitä ja kiintiöille asetettujen tullien keskeytyksetön soveltaminen jokaiseen kyseisen tuotteen tuontiin jokaiseen jäsenmaahan kunnes kiintiöt täyttyvät ja edellä mainitun kirjeenvaihtona tehdyn sopimuksen koko voimassaoloajan, ja

yhteisön tehtävänä olisi päättää tariffikiintiöiden avaamisesta osana kansainvälisten velvollisuuksiensa täyttämistä; kuitenkaan ei ole mitään syytä miksi jäsenvaltiot eivät saisi näiden kiintiöiden yhteisen hoidon tehokkuuden varmistamiseksi lukea kiintiöihin tarvittavat määrät, jotka vastaavat tosiasiallista tuontia; tämä hoitotapa edellyttää kuitenkin tiivistä yhteistyötä jäsenvaltioiden ja komission välillä, jonka tulee voida seurata kiintiöiden täyttymistä ja ilmoittaa siitä jäsenvaltioille,

ON ANTANUT TÄMÄN ASETUKSEN:

1 artikla

1. Kunkin vuoden tammikuun 1 päivästä joulukuun 31 päivään tai liitteessä I määrättyinä aikoina, tässä asetuksessa tarkoitettuihin tuotteisiin sovellettavat tullit suspendoidaan tai niitä alennetaan yhteisön tariffikiintiössä ilmaistulle tasolle ja tariffikiintiön puitteissa.

2. Liitteessä I järjestysnumeroissa 09.0703 ja 09.0711 mainittujen tuotteiden tuontiin ei sovelleta tariffikiintiötä ellei kalastus- ja vesiviljelytuotteiden yhteisestä markkinajärjestelystä 17 päivänä joulukuuta 1992 annetun neuvoston asetuksen (ETY) N:o 3759/92 (3) 22 artiklan nojalla jäsenvaltioiden vahvistama vapaasti rajalla -hinta ole vähintään yhtä korkea kuin yhteisön mahdollisesti vahvistama viitehinta kyseisille tuotteille tai tuoteryhmille.

3. Sovelletaan Euroopan talousyhteisön ja Norjan kuningaskunnan väliseen sopimukseen (4) liitetyssä, alkuperätuotteen määritelmästä ja hallinnollisen yhteistyön muodoista tehdyssä pöytäkirjassa olevia määräyksiä.

2 artikla

Komissio hoitaa 1 artiklassa tarkoitettuja tariffikiintiöitä ja se voi toteuttaa tarpeelliset hallinnolliset toimenpiteet tehokkaan hoidon varmistamiseksi.

3 artikla

Kun maahantuoja tässä asetuksessa tarkoitetun tuotteen osalta esittää jäsenvaltiossa ilmoituksen vapaaseen liikkeeseen luovutuksesta ja tavaratodistuksen, joka sisältää pyynnön etuuskohtelun saamisesta, ja kun tulliviranomaiset hyväksyvät hänen ilmoituksensa, asianomainen jäsenvaltio voi, ilmoittamalla asiasta komissiolle, lukea kiintiöön näiden tarpeiden mukaisen määrän.

Kiintiöön lukemista koskevat pyynnöt, joista käy ilmi mainittujen ilmoitusten hyväksymispäivä, on toimitettava viipymättä komissiolle.

Komissio myöntää kiintiöön lukemiset sen päivän mukaisesti, jona kyseisen jäsenvaltion tulliviranomaiset hyväksyivät vapaaseen liikkeeseen luovustusta koskevan ilmoituksen edellyttäen, että käytettävissä oleva määrä on riittävä.

Jos jäsenvaltio ei käytä kiintiöön luettuja määriä, sen on palautettava ne mahdollisimman pian asianomaisiin kiintiöihin.

Jos määrät, joita pyydetään, ylittävät kiintiöissä käytettävissä olevan määrän, ne myönnetään pyyntöjen mukaisessa suhteessa. Komissio ilmoittaa kiintiöihin luetuista määristä jäsenvaltioille.

4 artikla

Jokainen jäsenvaltio takaa kyseisten tuotteiden maahantuojille yhtäläisen ja jatkuvan mahdollisuuden käyttää kiintiöitä sikäli kuin kiintiöiden käytettävissä oleva määrä sen sallii.

5 artikla

1. Tämän asetuksen soveltamisen edellyttämät säännökset, erityisesti:

a) tekniset muutokset ja mukautukset, jotka ovat tarpeen yhdistetyn nimikkeistön tai TARIC-koodien muutosten vuoksi,

b) määrien, jaksojen ja kiintiöiden mukautukset, jotka ovat tarpeen neuvoston päätösten vuoksi,

annetaan 6 artiklan 2 kohdassa säädettyä menettelyä noudattaen.

2. Säännökset, jotka annetaan 1 kohdan mukaisesti, eivät luo komissiolle oikeutta:

- siirtää etuusmääriä yhdeltä kiintiöjaksolta toiselle,

- muuttaa sopimuksissa tai pöytäkirjoissa asetettuja aikatauluja,

- siirtää määriä yhdestä kiintiöstä toiseen,

- avata ja hoitaa uusista sopimuksista johtuvia kiintiöitä.

6 artikla

1. Komissiota avustaa asetuksen (ETY) N:o 2913/92 (5) 247 artiklalla perustettu tullikoodeksikomitea.

2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.

Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa

- komissio lykkää päättämiensä toimenpiteiden soveltamista kolmella kuukaudella ilmoituksen tekopäivästä,

- neuvosto voi määräenemmistöllä päättää asiasta toisin edellisessä luetelmakohdassa tarkoitetun ajan kuluessa.

3. Komitea voi ottaa käsiteltäväkseen minkä tahansa puheenjohtajan joko omasta aloitteestaan tai jäsenvaltion pyynnöstä esittämän tämän asetuksen soveltamista koskevan kysymyksen.

7 artikla

Jäsenvaltiot ja komissio toimivat tiiviissä yhteistyössä varmistaakseen, että tätä asetusta noudatetaan.

8 artikla

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Sitä sovelletaan 1 päivästä tammikuuta 1995 Norjan kanssa kirjeenvaihtona tehtyjen, vastaavasti päätöksillä 86/557/ETY ja 93/737/EY hyväksyttyjen sopimusten koko voimassaoloajan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 10 päivänä huhtikuuta 1995.

Neuvoston puolesta

A. JUPPÉ

Puheenjohtaja

(1) EYVL N:o L 328, 22.11.1986, s. 76

(2) EYVL N:o L 346, 31.12.1993, s. 17

(3) EYVL N:o L 388, 31.12.1992, s. 1, asetus sellaisena kuin se on viimeksi muutettuna asetuksella (ETY) N:o 3318/94 (EYVL N:o L 350, 31.12.1994, s. 15).

(4) EYVL N:o L 171, 27.6.1973, s. 1, pöytäkirja sellaisena kuin se on muutettuna EY-Norja-sekakomitean päätöksellä N:o 1/94 (EYVL N:o L 204, 6.8.1994, s. 90).

(5) EYVL N:o L 302, 19.10.1992, s. 1, asetus sellaisena kuin se on muutettuna asetuksella (ETY) N:o 2454/93 (EYVL N:o L 253, 11.10.1993, s. 1)

LIITE I

>TAULUKON PAIKKA>

LIITE II

>TAULUKON PAIKKA>